Foto: Driver.uz Tez orada Toshkent shahridagi chorrahalarda svetoforlarni avtomatik ravishda boshqarish tizimi ishga tushiriladi. Bu haqda Respublika IIV YXXBB polkovnigi X.Saydaliyev Xalqaro press-klub tashkil etgan brifing chog‘ida ma’lum qildi. Shu paytgacha kameralar qizil chiroq va tezlikni qayd etayotgandi. Endilikda svetoforlar mashinalar oqimiga qarab, ma’lum bir yo‘nalishda ko‘proq ruxsat bera boshlaydi. Eslatib o‘tamiz, shu yilning 15 martidan poytaxtning 115 chorrahasida yo‘l harakati qoidalari buzilishini qayd etuvchi videokameralar tizimi ishga tushdi. Qayd etish kerakki, Toshkentda yo‘l harakati qoidalari buzilishini qayd qilish videotizimining ishga tushishi poytaxtning markaziy qismida tiqilinchlar yuzaga kelishiga sabab bo‘lgandi. Haydovchilar shahar ichida o‘rtacha tezlikni pasaytirishdi, svetoforning sariq va qizil chiroqlarida to‘xtaydigan bo‘lishdi, bu albatta harakatlanish tezligini susaytirdi.